પન્નાબેન જરા ખચકાયાં, ડૉ. વ્રજલાલ દેશી ઉપચારની વાત ના માને તો? પણ હવે પન્નાબેન પણ ધીરજ ખોઈ બેઠાં હતાં. ત્રણ દિવસથી કંઈ ફેર પડતો નહોતો. એમણે પણ ડોશીવૈદાની વાતો સાંભળેલી તો હતી. એ પણ એક પ્રકારનો આયુર્વેદિક ઉપચાર જ હતો. અને જ્યાં એલોપથી સફળ નથી થતી, એવા ઘણા કિસ્સામાં આવા ઉપચારોથી ચમત્કારિક ફાયદા થયાના કિસ્સા વિશે પન્નાબેને પણ સાંભળ્યું હતું. ‘ડૂબતો માણસ તણખલું પકડે’ એ ન્યાયે પન્નાબેને પણ છેવટે કાશીમાની વાત સ્વીકારી લીધી – ડૉક્ટરને પૂછવાનું પણ બાજુએ મૂકીને. બોલશે તો જોયું જશે, એવા વલણ સાથે.